HLOHOVEC. Slovenská inšpekcia životného prostredia nariadila prevádzkovateľovi skládky odpadov Vlčie hory v Hlohovci nepreberať ďalší odpad. Zároveň zakázala voziť na skládku aj iný materiál, napríklad zeminu či kamenivo. Komunálny odpad z Hlohovca už spoločnosť A.S.A Hlohovec vozí do Trnavy.
Informáciu o nariadení Slovenskej inšpekcie životného prostredia zverejnil primátor Hlohovca Miroslav Kollár. "Odpad z nášho mesta už nevozíme na skládku Vlčie hory, ale na skládku do Trnavy. Mám od spoločnosti A.S.A Slovensko prísľub, že cenu služby to neovplyvní," povedal Kollár.
Skládka v Trnave patrí samospráve, jej prevádzku zabezpečuje spoločnosť A.S.A Trnava. Zákaz prijímania ďalšieho odpadu na Vlčích horách sa týka len odpadu, ktorý nie je nebezpečný. Do tejto kategórie patrí aj bežný komunálny odpad.
Skládkou Vlčie hory sa už dlhší čas zaoberá organizácia Greenpeace, polícia aj prokuratúra. Vyšetrovateľ Krajského riaditeľstva Policajného zboru v Trnave začal v júli minulého roku trestné stíhanie vo veci pre trestný čin neoprávneného nakladania s odpadmi.
Slovenská inšpekcia životného prostredia v minulosti zistila vážne nedostatky v prevádzke tejto skládky. Vďaka zákonu o slobodnom prístupe k informáciám sa k protokolom z kontrol dostali aktivisti, ktorí nesúhlasili s rozšírením jej kapacity.
Kapacitu skládky bežných odpadov chcel jej prevádzkovateľ zvýšiť z terajších 415-tisíc až na takmer 700-tisíc metrov kubických a kapacitu skládky nebezpečných odpadov až na 21-tisíc metrov kubických. Mestské zastupiteľstvo v Hlohovci napokon tieto zámery zastavilo. Prevádzkovateľ skládky s médiami dlhodobo nekomunikuje.